<document celex="IP-05-901" lang="el">
    <p align="right">
      Βρυξέλλες, 11 Ιουλίου 2005
    </p>
    <h1>
      <a name="Heading4" id="Heading4"></a><b>Η Επιτροπή προειδοποιεί τους καταναλωτές για το κόστος χρήσης του κινητού</b> <b>τους τηλεφώνου στο εξωτερικό και επικρίνει την έλλειψη διαφάνειας στις
      τιμές</b>
    </h1>
    <p>
      <b><i>Καθώς η περίοδος αιχμής των διακοπών πλησιάζει για ολόκληρη την Ευρώπη, η Ευρωπαϊκή Επιτροπή προειδοποιεί τους καταναλωτές για το υψηλό κόστος χρήσης του κινητού τους τηλεφώνου στο
      εξωτερικό. Οι εν λόγω τιμές, γνωστές ως “χρεώσεις υπηρεσιών διεθνούς περιαγωγής”, προβλημάτισαν ήδη για αρκετό διάστημα τόσο την Επιτροπή όσο και τις εθνικές ρυθμιστικές αρχές. Παρά τα πρώτα
      σημάδια αλλαγών στην αγορά, η Επιτροπή δεν είναι πεπεισμένη ότι οι τιμές τις οποίες πληρώνουν οι καταναλωτές αποτελούν ήδη αποτέλεσμα ουσιαστικού ανταγωνισμού. Ως εκ τούτου, η Επιτροπή θα λάβει
      μέτρα για να ενισχύσει τη διαφάνεια όσον αφορά τις χρεώσεις στην κινητή τηλεφωνία διεθνούς περιαγωγής, ώστε οι καταναλωτές να είναι σε θέση να επιλέξουν την βέλτιστη προσφορά.</i></b>
    </p>
    <p>
      “Η χρήση του κινητού σας τηλεφώνου όταν βρίσκεστε σε διακοπές στο εξωτερικό μπορεί να εξακολουθήσει να οδηγεί σε εξαιρετικά δυσάρεστες εκπλήξεις”, προειδοποιεί η κυρία Viviane Reding, επίτροπος
      αρμόδια σε θέματα Κοινωνίας των Πληροφοριών και Μέσων Μαζικής Επικοινωνίας. “Είμαι πεπεισμένη ότι η μεγαλύτερη ουσιαστικά πρόοδος στον κλάδο είναι αφενός αναγκαία και αφετέρου δυνατή. Πρέπει να
      φτάσουμε σε ένα σημείο όπου οι καταναλωτές θα μπορούν να επωφελούνται από καλύτερες συμφωνίες από ό,τι σήμερα.”
    </p>
    <p>
      “Διεθνής περιαγωγή” είναι η δυνατότητα που έχουν οι συνδρομητές κινητής τηλεφωνίας να χρησιμοποιούν τα τηλέφωνά τους ενώ ταξιδεύουν στο εξωτερικό. Οι χρήστες μπορούν να πραγματοποιούν και να
      λαμβάνουν κλήσεις χρησιμοποιώντας τον ίδιο αριθμό που χρησιμοποιούν και στη χώρα τους. Για τον σκοπό αυτό, ο φορέας εκμετάλλευσης δικτύου κινητής τηλεφωνίας συνάπτει συμφωνίες διεθνούς
      περιαγωγής με φορείς εκμετάλλευσης άλλων χωρών.
    </p>
    <p>
      Οι τιμές κλήσης της χώρας καταγωγής σας από το εξωτερικό ποικίλλουν σε μεγάλο βαθμό εντός της Ευρωπαϊκής Ένωσης, ξεκινώντας από 58 λεπτά το λεπτό (από την Κύπρο στη Φινλανδία με φινλανδική
      συνδρομή) και φτάνουν τα 5,01 ευρώ το λεπτό (από τη Μάλτα στην Πολωνία με πολωνική συνδρομή). Αυτό θίγει ιδιαιτέρως τους τουρίστες και όσους ταξιδεύουν για επαγγελματικούς σκοπούς.
    </p>
    <p>
      Προκειμένου να αυξηθεί ο ανταγωνισμός στις αγορές κινητής τηλεφωνίας διεθνούς περιαγωγής και να ενισχυθεί η διαφάνεια των τιμών για τους καταναλωτές, η Επιτροπή θα αρχίσει να δημοσιεύει, από το
      φθινόπωρο του 2005 και μετέπειτα, σε μια ειδική ιστοθέση, κατάλογο με τις τιμές λιανικής για υπηρεσίες διεθνούς περιαγωγής των φορέων εκμετάλλευσης των 25 κρατών μελών της ΕΕ.
    </p>
    <p>
      Η εν λόγω πρωτοβουλία της Επιτροπής θα υποστηριχθεί από τις εθνικές ρυθμιστικές αρχές τηλεπικοινωνιών, οι οποίες θα συντονίσουν τη δράση για τη διαφάνεια των χρεώσεων στις υπηρεσίες διεθνούς
      περιαγωγής, υπό την αιγίδα της Ομάδας Ευρωπαϊκών Ρυθμιστικών Αρχών (European Regulators Group - ERG). “Χαιρετίζω αυτή τη συντονισμένη πρωτοβουλία των εθνικών ρυθμιστικών αρχών, η οποία αποτελεί
      απόδειξη της αποτελεσματικής συνεργασίας μεταξύ των εθνικών ρυθμιστικών αρχών και της Ευρωπαϊκής Επιτροπής ”, δήλωσε η επίτροπος κυρία Reding.
    </p>
    <p>
      Η Επιτροπή αναμένει τα εν λόγω μέτρα για τη διαφάνεια να οδηγήσουν τους φορείς εκμετάλλευσης να προσφέρουν καλύτερες και δικαιότερες τιμές στους πελάτες τους.
    </p>
    <p>
      <b>Ιστορικό:</b>
    </p>
    <p>
      Η επίτροπος κυρία Reding ασχολείται με το θέμα της κινητής τηλεφωνίας διεθνούς περιαγωγής ήδη από τον Δεκέμβριο του 2004 όταν η ERG – η ομάδα των εθνικών ρυθμιστικών αρχών για τις
      τηλεπικοινωνίες, η οποία συστάθηκε από την Επιτροπή για να συνδράμει στον συντονισμό της ρύθμισης των ηλεκτρονικών επικοινωνιών εντός της ΕΕ –άρχισε μια συντονισμένη έρευνα σχετικά με τις τιμές
      χονδρικής των υπηρεσιών διεθνούς περιαγωγής, τις οποίες οι φορείς εκμετάλλευσης κινητής τηλεφωνίας χρεώνουν στους ομολόγους τους (βλέπε <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Οι εν λόγω έρευνες συνεχίζονται και από τον Μάιο εισήλθαν σε μια νέα φάση, καθώς αυτή τη στιγμή οι εθνικές ρυθμιστικές αρχές, στηριζόμενες σε μια κοινή προσέγγιση η οποία συνομολογήθηκε κατά τη
      συνάντηση της ERG τον Μάιο, προβαίνουν επί του παρόντος σε ανάλυση των εθνικών τους αγορών. Θα κοινοποιήσουν στην Επιτροπή τις αποφάσεις που προγραμματίζουν να λάβουν εν ευθέτω χρόνω. “Οι
      χρεώσεις λιανικής είναι αυτή τη στιγμή πολύ υψηλές, χωρίς σαφή αιτιολόγηση”, συμπεραίνει, μεταξύ άλλων, η ERG, βλέπε
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a> + <a href=
      "http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>
    </p>
  </document>